בשכונת שייח' ג'ראח התחוללו מהומות אלימות והפגנות מצד תושבי השכונה, בשל כניסה של עמותות יהודיות לבתים בשכונה לפי הכרעת בית המשפט העליון. נערכו התפרעויות, הפרות סדר, יידוי אבנים וחפצים והותקפו שוטרים ואזרחים. המאבק בשייח' ג'ראח הפך לזרז ליצירת לגיטימציה בקרב ערביי ישראל ועזר להסלמה. ב-6 במאי 2021 התחזקו המהומות בשייח' ג'ראח לאחר שלא הושגה הסכמה בין היהודים והמוסלמים בעניין בעלות על הדירות בשכונה, ומתוך מחאה ערבית על ההכרעה של בתי המשפט בישראל.
נכון ל-11 במאי מאות מפגינים ערבים שהתפרעו וניסו לפגוע בכוחות, נפצעו במהומות. ונכון ל-24 באפריל 2021, המהומות בירושלים הובילו למעצרם של 157 אנשים בהפרות הסדר ובאירועים האלימים בבירה. במהלך התקופה נעצרו חשודים בהפרות סדר, שכללו תקיפת שוטרים, יידוי אבנים, ירי זיקוקין, השלכת בקבוקי תבערה ועוד.
ב-12 במאי 2021 הפרו פורעים ערבים את הסדר ויידו אבנים לעבר כלי רכב של יהודים, המשטרה עצרה עשרה פורעים.
אחרי יומיים של רגיעה יחסית בירושלים, התחדשו העימותים בין ערבים, יהודים וכוחות הביטחון בשכונה. יהודים הגיבו בירי חי לעבר פלסטינים תושבי השכונה שירו לעברם זיקוקים והמשטרה פיזרה בכוח הפגנה של כ-300 פעילי שמאל יהודים מהמקום.
ב-14 במאי 2021 התפרעו בשכונה עשרות פורעים ערבים ושניים נעצרו בחשד שירו לעבר שוטרים.
כעבור יומיים מחבל ערבי ביצע פיגוע דריסה בשכונה שבו נפצעו 7 לוחמי מג"ב, המחבל נהרג. לאחר הפיגוע התפתחו במקום עימותים בין שוטרים לתושבים ערבים.
ב-16 במאי הותקף יהודי עובר אורח על ידי ערבי בשכונה.
יפו.
ב-18 באפריל 2021 הותקפו באלימות ברחובות יפו ראש ישיבת שירת משה ומנכ"ל הישיבה על ידי שני ערבים. נגד התוקפים הוגש כתב אישום. לאחר האירוע הזה החלו מהומות ביפו ועימותים אלימים בין המשטרה לערבים בעיר.
ב-10 וב-11 במאי, התקיימו הפגנות אלימות של תושבים ערבים בשטח העיר. הפורעים הערבים הציתו פחי אשפה, שברו תחנות אוטובוס ושיגרו נפצים וזיקוקים לעבר כוחות המשטרה שהיו במקום. הם מחו על פעולות המשטרה בירושלים ועל "נוכחות המתנחלים בהר הבית". יהודי שעבר במקום וצילם את התפרעותם הותקף על ידם ובוצע בו ניסיון לינץ'.
ב-13 במאי ביצעו צעירים ערבים ניסיון לינץ' בחייל בן 19 ופצעו אותו באורח קשה, הוא פונה לבית החולים איכילוב בתל אביב. בפוסט שפורסם על ידי יהודים המזוהים עם ארגון לה פמיליה נכתב "מחאה נגד הערבים, צעדה מכיוון שכונת התקווה לכיוון יפו" וקריאה לרצוח ערבים. במהלך הצעדה הותקפו עיתונאים.
ב-14 במאי הוצתו בשכונת עג'מי ביפו חמישה בתים בידי פורעים ערבים, ארבעה מתוכם של יהודים ואחד בבעלות ערבית. ילד ערבי בן 12 נכווה בפניו בעקבות השלכת בקבוק תבערה לתוך סלון ביתו על ידי מתפרעים ערבים. הוא פונה לבית החולים, עם כוויות בינוניות-קשות. המשטרה עצרה שני ערבים תושבי המקום החשודים בזריקת בקבוק התבערה, שטעו בזיהוי תושבי הבית, וזרקו אותו על בית המשפחה הערבית. בהמשך הותקף ביפו עיתונאי על ידי ערבים והותקף גם תושב יהודי על ידי שני ערבים בשדרות ירושלים.
לוד.
אירועי האלימות פרצו ב-10 במאי כשערבים-ישראלים החלו להתפרע בעיר. הם זרקו אבנים, בקבוקי תבערה, והציתו כלי רכב של יהודים ומבנים של תלמוד תורה, בתי כנסת ואגף פיקוח של העירייה. נוסף על כך, הוצת מבנה המכינה הצבאית בשכונת רמת אשכול. תושבים יהודים מהבניינים הסמוכים חילצו את ספרי התורה ויצאו ללא פגע. כעבור זמן רב של התפרעויות ברחובות, ללא התערבות המשטרה, פתח אזרח יהודי בירי על קבוצת פורעים ערבים, ממנו נהרג אחד מהם, מוסא חסונה בן 35 ואדם נוסף נפצע. 2 יהודים נעצרו בעקבות הירי. פוליטיקאים ימניים גינו את המשטרה על המעצר. לאחר הירי, חלק מהפורעים הגיעו לבית חולים, החלו להשתולל, זרקו אבנים, השחיתו ציוד, ואיימו על הצוותים הרפואיים ממוצא ערבי. המשטרה התערבה בהמשך. למחרת, המהומות חודשו ונשלחו כוחות משמר הגבול כחלק מההתמודדות איתן. ראש עריית לוד כתב בחשבון הטוויטר שלו "70 שנות דו-קיום נרמסו".
ב-11 במאי 2021 במהלך הלווית ההרוג, היו עימותים עם המשטרה, ושוטר נפצע קל מאבנים שערבים ידו עליו. בנוסף, נעשה ניסיון לינץ׳ בצלם ערוץ 20. עוד במהלך אותו יום, פורעים הציתו בתי כנסת ועשרות מכוניות בבעלות יהודית, וכן השחיתו מצלמות אבטחה רבות (הפרוסות ברחבי העיר בדרך קבע), מה שהקשה על המשטרה לזהות חשודים באירועי הפרעות. במהלך ההתפרעויות נרגם רכבו של תושב יהודי משכונת גני אביב באבנים, הוא נפצע באופן קשה ולאחר כשבוע מת מפצעיו.
באותו יום משפחות יהודיות בבניינים הסמוכים לאזורי העימות פונו על ידי העירייה למקום בטוח מחשש לשלומם וכן החלו בפינוי תושבים יהודים מבתים מעורבים. כמו כן נבדקה האפשרות להכניס צבא לעיר, לחטיבת כפיר ניתנה הוראה להתכונן לכניסה. בינתיים נשלחו לתגבור המשטרה כוחות של מג"ב ויצאה הוראה ל-16 פלוגות מג"ב במילואים להיערך לכניסה לעיר. בלילה, הוכרז בעיר אירוע חירום אזרחי, הכולל הענקת סמכויות מיוחדות לשוטרים ולכוחות הביטחון. נוסף על כך, הודיע מפכ"ל המשטרה קובי שבתאי כי יעביר את לשכתו ללוד. השר לביטחון הפנים אמיר אוחנה לא התבטא כלל על ההתפרעויות ברחבי ישראל, אך יצא נגד המשטרה המייחסת לחשוד מעורבות במותו של תושב העיר ביום 10 במאי.
במהלך הלילה שבין ה-11 ל־12 במאי 2021 המשיכו ההתפרעויות, בין היתר נפרצו מספר דירות יהודיות שתושביהן התפנו ותכולתן הושחתה, ונשרפו כלי רכב נוספים.
במקביל, התקיימו הפגנות תמיכה של פעילי ימין בלוד. הם הניפו דגלי ישראל וקראו לכוחות הביטחון להמשיך במאבקם הנחוש בטרור.
ב-12 במאי 2021, כחלק מאירוע החירום האזרחי, הודיעה המשטרה על הטלת עוצר על העיר מהשעה 20:00 עד השעה 4:00 לפנות בוקר. העוצר כלל איסור כניסה ללוד ועל התושבים נאסר לצאת מבתיהם. לפניו, התפרעויות פרצו בעיר, במעורבות תושבים ערבים ופעילי ימין רדיקלי שהתעמתו עם שוטרים ואחד עם השני. בין היתר, ערבים הציתו כלי רכב ופחים, ופעילי הימין השליכו אבנים על השוטרים - שהחזירו ברימוני הלם. נערים יהודים תקפו באבנים את העיתונאית אילה חסון. לאחר תחילת העוצר, צעירים ערבים החלו להתעמת עם שוטרי מג"ב שהוצבו בעיר. במהלך ההתפרעויות ירה אחד המתפרעים על אזרח יהודי ופצע אותו. בנוסף, דווח על אלימות בין יהודים וערבים כשהמשטרה ומג"ב ניסו לשמור על הסדר.} צומת בית המשפט הווה מוקד מרכזי של מהומות, כאשר מאות יהודים עצרו מכוניות בזו אחר זו, ותקפו רק את אלו שבהן נהג ערבי. לטענת הערבים, פורעים יהודים גם שברו חלונות של מסגד אחר. עיתונאית וציוותה הותקפו. במהלך הלילה היו מספר אירועי ירי שבוצעו על ידי הערבים.
ב-13 במאי 2021 נדקר יהודי בשנות ה-30 לחייו ליד השוק ופונה לבית החולים. 2 יהודים נפצעו מירי בעיר. הוטל עוצר בעיר. המשטרה פיזרה התכנסויות בעיר. מתנ"ס שיקגו הוצת על ידי פורעים ערבים. על אף העוצר בלילה עשרות ערבים עשו מעשי ונדליזם ושרפו משאית. באותו יום אירעו בלוד 40 מקרי ירי שבוצעו על ידי הפורעים הערבים.
במקביל, יהודים הציתו מכולת ערבית. מתפרעים יהודים השחיתו כלי רכב.
ובנוסף ערבי הותקף ונדקר בחזהו על ידי המון יהודי הוא נפצע באורח בינוני. ב-14 במאי, החל מהשעה 16:00 בערב אסרה המשטרה כניסה לעיר לוד והחל מהשעה 21:00 הלילה ועד השעה 04:00 לפנות בוקר נאסר על כל אדם לשהות במרחב הציבורי בעיר, ועל התושבים עצמם נאסר לצאת מבתיהם או ממקום שהייתם בעיר.
ב-17 במאי נקבע מותו של יגאל יהושע, יהודי תושב העיר שהותקף בידי פורעים שפגעו בו עם אבנים. שישה אזרחים ערבים ושני פלסטינים נעצרו בחשד למעורבות ברצח.
ב-16 ביוני 2021 נעצר אימאם העיר לוד יוסף אלבאז בחשד להסתה לאלימות, טרור ואיומים.
רמלה.
ב-10 במאי 2021, הותקפו בית כנסת ברמלה, נבזזו חנויות, הוצת בית הקברות היהודי בעיר והושחת אוטובוס של אגד במהלך ההתפרעויות הותקפו באבנים בתי יהודים בעיר, הוצתו כלי רכב ונורו זיקוקים לעבר שוטרים ועוברי אורח.
ב-11 במאי 2021, אלימות מצד ערבים אירעה בעיר, שם הוצתו חלקים מהשוק המקומי, בית העלמין המוסלמי בעיר הועלה באש ושרפה הוצתה בבית פרטי. במקביל הגיעו מאות פעילי ימין להפגנה בעקבות קריאה של ח"כ איתמר בן גביר ואנשי להב"ה לאזור קניון עזריאלי בעיר. המפגינים ניסו לתקוף נהג ערבי, וכן ניסו לרוץ ולפרוץ לעבר השכונה בעיר העתיקה שבה היו יום קודם מהומות. הותקף עיתונאי.
על פי עדויות, המפגינים נשארו שעות רבות אל תוך הלילה, וחסמו את הכביש ליד קניון עזריאלי. הם הכו עוברי אורח שנחשדו כערבים, רגמו באבנים מכוניות של ערבים. שוטר נפצע מירי של ערבים בצומת רמלה מרכז.
ב-13 במאי, תושבי רמלה טענו כי מטען צינור נזרק וירי חי התבצע ברחוב שמואל הנביא לכיוון שתי נשים יהודיות. תושבים דיווחו על זריקות אבנים. יום קודם הוצתה מכונית.
ראשי החמולות ברמלה, יחד עם המשטרה ופרנסי העיר ניסו למנוע אלימות וכניסת מתפרעים מחוץ לה.
ב-15 במאי הוצתה חנות בבעלות יהודית בשוק העירוני בעיר.
מהומות באסף הרופא.
במהלך הלילה שבין ה-10 ל-11 במאי, התגודדו ברחבת המיון של בית החולים אסף הרופא בצריפין מאות מתפרעים ערבים שהגיעו למקום בעקבות קליטת חבריהם הפצועים מהפרות הסדר בלוד וברמלה. המתפרעים השליכו אבנים, השחיתו ציוד, קיללו ואיימו על הצוותים הרפואיים שנאלצו להסתתר מחשש לחייהם. כמו כן הופנו איומים מפורשים כלפי ערבים בצוות הרפואי על כך שהם ממשיכים לעבוד בחדר המיון בתקופה זו ולא מזדהים עם הפורעים.
עכו.